คลังเร่งเดินหน้าอีเพย์เมนต์
กรมบัญชีกลางพร้อมเดินหน้าอีเพย์เมนต์ หนุนรัฐบริหารการคลังคล่องตัวขึ้น
7 พ.ย. 2558

กรมบัญชีกลางพร้อมเดินหน้าอีเพย์เมนต์ หนุนรัฐบริหารการคลังคล่องตัวขึ้น
นายมนัส แจ่มเวหา อธิบดีกรมบัญชีกลาง เปิดเผยว่า นายอภิศักดิ์ ตันติวรวงศ์ รมว.คลัง มีนโยบายที่จะผลักดันการใช้จ่ายผ่านระบบอิเล็กทรอนิกส์แทนการใช้เงินสด (National e-Payment) เพื่อลดการใช้ธนบัตร และอำนวยความสะดวกให้กับทุกภาคส่วน ด้วยการใช้ระบบ e-Payment เป็นกลไกสำคัญของการทำธุรกรรมทางการเงินในการขับเคลื่อนเศรษฐกิจให้สะดวกรวดเร็ว และเพิ่มศักยภาพการแข่งขันกับภาคธุรกิจของไทยและนานาชาติที่ผ่านมา กรมบัญชีกลางได้มีการจ่ายเงินผ่านระบบอิเล็กทรอนิกส์ในหลายประเภท อาทิ การใช้ระบบการบริหารเงินการคลังภาครัฐด้วยระบบอิเล็กทรอนิกส์ (GFMIS) ในการจ่ายเงินเดือน บำเหน็จบำนาญ ฯลฯ ตรงไปเข้าบัญชีของผู้มีสิทธิ การจ่ายเงินให้ผู้ค้าภาครัฐด้วยการโอนเงินค่าจ้าง ค่าซื้อทรัพย์สิน เข้าบัญชีผู้ค้าโดยตรง
ทั้งนี้ ยังได้มีการจัดทำบัตรเครดิตราชการ เพื่อใช้ในการปฏิบัติงานนอกสถานที่ ซึ่งกรมบัญชีกลางอยู่ระหว่างศึกษาแนวทางการปรับปรุงการขอทำบัตรเครดิตราชการให้ใช้งานได้มากขึ้นกว่าเดิม จากปัจจุบันการขอใช้บัตรเครดิตราชการมีความยุ่งยากในการจัดเตรียมเอกสาร การปรับเปลี่ยนดังกล่าวเพื่อให้ระบบการรับ-จ่ายเงินภาครัฐด้วยระบบอิเล็กทรอนิกส์มีประสิทธิภาพมากขึ้น มีการบริหารจัดการด้านการเงินการคลังของภาครัฐ คล่องตัว ตรวจสอบได้ ลดโอกาสทุจริต และอำนวยความสะดวกให้ภาคธุรกิจและประชาชนในการทำธุรกรรมกับภาครัฐมากยิ่งขึ้น
นอกจากนี้ ยังได้เตรียมปรับปรุงกฎหมาย ระเบียบ ข้อบังคับต่างๆ ให้สอดคล้องกับโครงการ CGD e-Payment และการนำเทคโนโลยีที่ทันสมัยมาใช้งาน
โดยปัจจุบันกรมบัญชีกลางกำหนดระเบียบให้ส่วนราชการรับเงินได้ เป็นเงินสด/เช็คธนาคาร ต่อมาขยายให้รับบัตรเครดิต แต่ในอนาคตจะมีระบบการชำระเงินแบบ Any ID ที่สามารถใช้บัตรสมาร์ทการ์ดเพื่อใช้บริการทางการเงิน หรือซื้อสินค้า บริการต่างๆ ในการโอนเงิน โดยไม่จำเป็นต้องใช้สมุดบัญชี หรือจ่ายด้วยเงินสด โดยกรมจะศึกษาเรื่องนี้อย่างใกล้ชิด และเตรียมปรับกฎระเบียบให้ทันสมัย